[{"text_idx": "#000000", "text": "TEJO donos \u201dproksimuman informon\u201d pri la nekonata membronombro de la asocio"}, {"text_idx": "#000001", "text": "La komitato de TEJO aparte diskutis la EU-esploron pri troigitaj membronombroj. Post diskuto oni decidis, ke la asocio estonte c\u0302iam donu \u201dla saman proksimuman informon pri la membronombroj\u201d. Oni tamen ne diris, pri kiaj nombroj povus temi. Estis akceptita nova landa sekcio en Tanzanio, spite problemajn vortumojn en la teksto de la statuto."}, {"text_idx": "#000005", "text": "Por eviti riskon de intereskonflikto kaj por konservi la sendependecon de Libera Folio, Robert Nielsen dum sia estrara periodo ne estos en la redakcia teamo de Libera Folio nek verkos novaj\u0302artikolojn pri TEJO. Lige kun tio Libera Folio nun aktive serc\u0302as novajn kunlaborantojn."}, {"text_idx": "#000006", "text": "Dum la dua reta komitata kunsido de TEJO, lau\u0306 peto de komitatano Marc Konijnenberg estis aparte traktita la demando pri la troigita membronombro raportita al EU, kaj pri la esploro kiun faris la sekretariejo de la komuna travideblec-registro de EU (JTRS) pri tiu troigo."}, {"text_idx": "#000007", "text": "Konijnenberg volis scii, kial la estraro ne raportis pri la esploro al la komitato kiam g\u0302i okazis, sed la komitatanoj anstatau\u0306e devis legi pri g\u0302i en Libera Folio. La saman demandon faris ankau\u0306 la elektita g\u0302enerala sekretario Konstanze Scho\u0308nfeld:"}, {"text_idx": "#000009", "text": "Respondis vicprezidanto Mounir Abjiou, kiu klarigis ke la nun eliranta estraro ne kulpas pri tio, ke la registro de EU ricevis falsan informon pri la membrokvanto de TEJO, kaj ke kiam jam venis plendo de JTRS, la unua prioritato estis trakti la aferon, ne informi la komitaton."}, {"text_idx": "#000010", "text": "\u2013 Mi mem ne vidis la neceson informi tiam. Poste la temo ig\u0302is pli serioza, tiam la komitato estis informita, kaj samtempe la temo estis solvita post monato."}, {"text_idx": "#000011", "text": "Efektive la plendo de JTRS estis tute preterpase menciita en la komitata kunsido jars\u0302ang\u0302e, sed plenan informon la komitato ricevis nur nun, post kiam Libera Folio publikigis artikolon pri la temo."}, {"text_idx": "#000014", "text": "Lau\u0306 Mounir Abjiou la esploro de JTRS ja estas finita, kaj nenio indikas, ke aliaj instancoj plu esplorus la aferon."}, {"text_idx": "#000015", "text": "\u2013 La devo de JTRS estas informi la subvencidonan agentejon, sed tiu historie jam faris kaj regule faras diversajn kontrolojn. Tio okazas ofte. Tamen ekde januaro ni ne ricevis ajnan informpeton de JTRS au\u0306 de alia agentejo. Do la temo jam estis traktita, kaj tiu solvo estis akceptita de JTRS."}, {"text_idx": "#000016", "text": "En 1990 la ag\u0302olimo por individuaj membroj estis altigita de 26 jaroj al 30. En 2017 la limo estis altigita al 35 jaroj. Ciferoj: revuo Esperanto. (La tabelo montras la individuajn kaj aligitajn membrojn de TEJO. Mankas ajna statistiko pri la kategorioj \u201casocia membro\u201d kaj \u201cjuna amiko de Esperanto\u201d.)"}, {"text_idx": "#000017", "text": "Komitatano Hans Becklin scivolis, kiel entute povis estig\u0302i la aserto pri 25 000 membroj, kaj formale proponis ke TEJO estonte zorgu ke la asocio en kontaktoj kun eksteraj instancoj donu al c\u0302iuj la samajn, g\u0302ustajn informojn."}, {"text_idx": "#000018", "text": "\u2013 Lau\u0306 mi estus bele havi almenau\u0306 iun proksimuman nombron, identan en c\u0302iuj registrig\u0302oj, tian regulecon mi petas, li diris."}, {"text_idx": "#000019", "text": "Kontrau\u0306is la proponon Michael Boris Mandirola kaj Mounir Abjiou, kiuj opiniis ke pli tau\u0306gus paroli pri \u201dmembroinformoj\u201d ol membronombroj, c\u0302ar la strukturo de TEJO estas komplika kaj ne eblas doni nombron kiu estus uzebla en kontaktoj kun c\u0302iuj eksteraj organizaj\u0302oj."}, {"text_idx": "#000020", "text": "\u2013 Mi volas substreki ke nia membraro ne estas simple en unu loko, ni havas g\u0302uste plurajn lokojn, ni havas sekciojn, kaj tial ne estas unu kvanto, sed estas pli kompleksa informo. Mi kore rekomendas al la komitato konsideri la kompleksecon de nia organizo, ne estas unu cifero kiu priskribas nian membraron, diris Mandirola."}, {"text_idx": "#000021", "text": "\u2013 Foje ni ne povas uzi la saman nivelon de detaleco en diversaj instancoj, c\u0302ar ne c\u0302iuj petas detalojn, sed kelkaj nur proksimuman nombron, diris Abjiou."}, {"text_idx": "#000022", "text": "Fine la komitato interkonsentis pri kompromisa formulo, kiu estis voc\u0302done akceptita: \u201cLa komitato petas ke en c\u0302iuj registrig\u0302oj, etatoj kaj raportoj de TEJO aperu la sama proksimuma informo pri la membronombroj.\u201d Tamen la komitato mem ne ricevis ec\u0302 proksimuman informon pri tiuj membronombroj."}, {"text_idx": "#000023", "text": "En la tria kaj lasta komitata kunsido estis pritraktita interalie la alig\u0302peto de la nova tanzania landa organizaj\u0302o JETO (\u201cJunulara Esperantista de Tanzanio Organizo\u201d). Kvankam JETO petis alig\u0302on al TEJO jam en 2017, aktuala versio de g\u0302ia statuto atingis la komitaton nur lastmomente, kaj la decido estis prokrastita al la lasta kunsido, por ke la respondeculoj povu atente tralegi g\u0302in."}, {"text_idx": "#000024", "text": "Montrig\u0302is, ke la statuto havas plurajn malklaraj\u0302ojn, lingvajn kaj enhavajn. Interalie mankis informo pri tio, kiel estas elektata la estraro de la asocio, kaj la kriterioj por eksigo de membroj estis tre vastaj kaj malklare difinitaj: \u201dc\u0302iu ajn konduto, kiu ebligas malordon kaj moralan malkonsideron por la organize\u201d [tiele]."}, {"text_idx": "#000025", "text": "Komitatano Robert Nielsen trovis aparte dubinda la paragrafon, lau\u0306 kiu \u201dmoralaj personoj\u201d povas ig\u0302i membroj de la organizo, c\u0302ar tute ne klaras, kion tio signifas. En Tanzanio samseksamo estas krimo, kaj en plej malbona kazo la frazo povus esti uzata por malpermesi alig\u0302on de samseksamuloj, li atentigis."}, {"text_idx": "#000026", "text": "Nielsen proponis, ke la akcepto de JETO estu prokrastita kelkajn tagojn au\u0306 semajnojn, g\u0302is la lingvaj kaj enhavaj malklaraj\u0302oj en la statuto estos forigitaj. La komitato tamen decidis, ke JETO estu akceptita kiel nova landa asocio tuj. La mankoj en la statuto de JETO estu korektitaj poste."}, {"text_idx": "#000027", "text": "Lau\u0306 la statuto de TEJO, landa asocio devas esti \u201dvaste malfermita al junuloj, sen ekskluzivoj pro nacieco, enlanda log\u0302loko, raso, sekso, genro, genra orientig\u0302o, handikapeco, religio, politiko, socia deveno au\u0306 lingvo\u201d."}, {"text_idx": "#000031", "text": "Duolingo nun ankau\u0306 por franclingvanoj"}, {"text_idx": "#000032", "text": "\u00bbTamen la komitato mem ne ricevis ec\u0302 proksimuman informon pri tiuj membronombroj.\u00ab \u2013 Absurda teatro."}, {"text_idx": "#000037", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]